CELEX: C2004/179/22
Language: sk
Date: 2004-07-10 00:00:00
Title: Vec T-152/04: Žaloba podaná dňa 26. apríla 2004 GRAFTECH INTERNATIONAL LTD. proti Komisii Európskych spoločenstiev

10.7.2004   
            
            
               SK
            
            
               Úradný vestník Európskej únie
            
            
               C 179/11
            
         Žaloba podaná dňa 26. apríla 2004 GRAFTECH INTERNATIONAL LTD. proti Komisii Európskych spoločenstiev
   (Vec T-152/04)
   (2004/C 179/22)
   Jazyk konania: anglický
   GRAFTECH INTERNATIONAL LTD., so sídlom vo Wilmington, Delaware, USA, zastúpený K.P.E. Lasokom QC a Brianom Hartnettom, advokátmi, ktorí si zvolili adresu na doručovanie v Luxemburgu, podal 26. apríla 2004 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               zrušil napadnuté rozhodnutie;
            
         
               —
            
            
               alebo subsidiárne, zmenil napadnuté rozhodnutie pri výkone svojej plnej súdnej právomoci tak, že úrok z omeškania vo výške 8,04 % sa bude uplatňovať až od 30. septembra 2003, alebo, aby znížil úrokovú sadzbu.
            
         
               —
            
            
               zaviazal Komisiu Európskych spoločenstiev nahradiť trovy konania.
            
         Žalobné dôvody a hlavné argumenty
   Predmetom tejto žaloby je rozhodnutie Komisie, obsiahnuté v liste zo 17. februára 2004, ktorým Komisia zaviazala žalobcu zaplatiť úroky z omeškania z pokuty uloženej rozhodnutím Komisie z 18. júla 2001 (1) vo výške 8,04 % namiesto 6,04 %.
   Na podporu svojej žaloby žalobca tvrdí, že Komisia konala protiprávne, keď sa snažila o uloženie vyššej z dvoch možných úrokových sadzieb. Podľa žalobcu bolo omeškanie pri platení pokuty alebo poskytnutie dostatočnej peňažnej záruky za pokutu spôsobené tým, že Komisia uznala, že žalobca nie je schopný zaplatiť pokutu a tým, že obe strany sa snažili dosiahnuť dohodu o tom, čo by mohlo predstavovať dostatočnú peňažnú záruku. Žalobca tvrdí, že by s ním nemalo nakladať ako so stranou v omeškaní z dôvodu svojho rozhodnutia odvolať sa proti rozhodnutiu o uložení pokuty a vzhľadom na charakter a obsah rokovaní uskutočnených v dobrej viere.
   Žalobca ďalej tvrdí, že Komisia konala v rozpore s článkom 86 ods. 5 nariadenia č. 2342/2002 (2).
   Žalobca tiež tvrdí, že konanie Komisie mu umožňovalo oprávnene očakávať, že mu bude uložená úroková sadzba vo výške 6,04 %.
   Žalobca sa odvoláva na porušenie princípu riadnej správy, pretože Komisia nesúhlasila s vhodnou forme peňažnej záruky. Žalobca taktiež tvrdí, že Komisia v období rokovaní neposkytla jasné upozornenie, že mu bude uložená vyššia úroková sadzba.
   Nakoniec žalobca tvrdí, že napadnuté rozhodnutie je neprimerané. Podľa žalobcu je účelom sadzby úrokov z omeškania zabrániť zdĺhavému konaniu a nie trestať bona fide rokovania, do ktorých sa Komisia dobrovoľne zapojila a v ktorých pokračovala svojím vlastným tempom.
   
      (1)  Rozhodnutie Komisie č. 2002/271/ES z 18. júla 2001 v konaní podľa článku 81 Zmluvy o ES a článku 53 Dohody o EHP – vec COMP/E-1/36.490 – Grafitové elektródy (Ú. v. ES L 100, 2002 s. 1)
   
      (2)  Nariadenie Komisie (ES, Euratom) č. 2342/2002 z 23. decembra 2002, ktorým sa ustanovujú detailné pravidlá na realizáciu nariadenia Rady (ES, Euratom) č. 1605/2002 o finačnom nariadení použiteľnom na všeobecný rozpočet Európskych spoločenstiev (Ú. v. ES L 357, 2002 s. 1)